פורום מיכל סלה

פורום מיכל סלה היא עמותה ישראלית למניעת אלימות כלפי נשים, שנוסדה בשנת 2020 על ידי לילי בן עמי, בעקבות הרצח של אחותה, מיכל סלה.

== הקמת העמותה ==
ב-3 באוקטובר 2019 נרצחה מיכל סלה על ידי אלירן מלול, שהיה בן זוגה ואב בתה באותה העת.

אחותה של מיכל, לילי בן עמי, הייתה עם מיכל כשעה וחצי לפני הרצח. בעקבות הרצח, הקימה בן עמי את פורום מיכל סלה, במטרה לתת כלים טכנולוגיים ולסייע לנשים שנמצאות במעגל האלימות<ref></ref>. העמותה הציבה יעד של אפס נרצחות בשנה<ref></ref>. בעקבות הפעילות הציבורית של העמותה הוטבע ההאשטאג ברשתות החברתיות "#יהי_זכרה_מהפכה"<ref></ref>.

על פי אתר גיידסטאר ישראל, נכון ל-2022 לעמותה 10 עובדים ו-71 מתנדבים<ref></ref>.

== פעילות העמותה ==
העמותה מתמקדת בדרכים למניעת אלימות בתוך המשפחה באמצעות פיתוח תמרורי אזהרה בזוגיות, מערך הרצאות, פרויקטים להגנה על נשים בסיכון והאקתון הפורום.

=== "תמרורי אזהרה" ===
במסגרת הפורום פותח והופץ מערך של "תמרורי אזהרה" המתארים התנהגויות המצביעות על סכנה להתנהגות אלימה מצד בן הזוג ומיועדים לסיוע בזיהוי סימנים מקדימים, שאינם בהכרח פיזיים, כדי למנוע רצח נשים. התמרורים מיועדים הן לאישה הנמצאת בסכנה והן לגבר האלים, וכן לסביבה של בני הזוג. תמרורי האזהרה לאישה כוללים: אובססיביות, זוגיות דו פרצופית (מצב בו בן הזוג מציג את עצמו באופן שונה בפומבי), הקטנה, רגישות קיצונית, הקדוש המעונה. חמישה סימנים אלה מרכיבים את ראשי התיבות אזהר"ה.

באתר הפורום ניתן למצוא את כל תמרורי האזהרה<ref></ref>.

=== מערך הרצאות ===
הפורום מציע הרצאות בנושאים של מניעת אלימות כלפי נשים וזיהוי תמרורי אזהרה, על מנת להעלות את המודעות לנושא ולשנות את השיח<ref></ref>.

=== פרויקטים להגנה ===
הפורום והמשרד לביטחון לאומי יזמו עד כה שני פרויקטים:
* כלבי מיכל סלה: מיזם המעניק כלבי הגנה לנשים מאוימות הנמצאות בסיכון גבוה, על מנת לספק לאישה ביטחון פיזי ונפשי. הכלבים עוברים הכשרה מקצועית, והאישה מקבלת עבור הכלב ציוד, מזון וביטוח. עד כה הוענקו 9 כלבים לנשים מאוימות<ref></ref>.
* סיירת מיכל: מיזם למיגון הבית של נשים מאוימות באמצעות חברת אבטחה. המיגון כולל מצלמות, לחצן מצוקה וסיירת הפועלת באופן קבוע. עד כה מוגנו 156 נשים<ref></ref>.

=== האקתון פורום מיכל סלה ===
האקתון מיכל סלה התקיים לראשונה בשנת 2020 והוא מתקיים בכל שנה ביום הולדתה של מיכל. ההאקתון מתקיים במשך שלושה ימים ובסופו גמר המתקיים בבית הנשיא. מטרת ההאקתון היא לפתח כלים טכנולוגיים וחדשניים המסייעים למניעת אלימות כלפי נשים או מסייעים לסביבה לזהות ולעזור בעת הצורך. ההאקתון נערך בשיתוף עם חברות טכנולוגיה כגון גוגל ומטא וחברות אחרות. הזוכים בהאקתון מקבלים פרסים כספיים וליווי ותמיכה שיאפשרו להם את המשך פיתוח המוצר שהחלו בפיתוחו במהלך ההאקתון<ref name=":0" /><ref></ref>.

בין הפרויקטים הזוכים בהקאתון: אפליקציה לזיהוי מוקדם של אלימות במשפחה המאפשרת ביצוע פעולות שונות באמצעות מילות קוד, כפתור ביטחון שיכול להזעיק אנשים שהוגדרו מראש וצ'אט אנושי אנונימי ומוצפן דרכו האישה מקבלת תמיכה וסיוע דיסקרטי מנשות מקצוע ומתנדבות.<ref></ref>.

== תקציב העמותה ==
העמותה רשומה באתר "גידסטאר" של משרד המשפטים, ותקציבה השנתי בשנת 2022 היה (ש"ח) 6,516,522<ref></ref>

המשרד לביטחון לאומי מימן חצי מהיקף עלות הפרויקט, בסך חצי מיליון ש"ח. באוגוסט 2023 הופסק המימון על ידי השר איתמר בן גביר, לדבריו כי הכסף מימן את עובדי העמותה ולא הגיע רק לנשים הנפגעות.

לפי התוכנית של פורום מיכל סלה לשנה הקרובה, העלות הכוללת של שני המיזמים יחד (כלבי מיכל סלה וסיירת מיכל) היא 2.4 מיליון ש"ח. 1,050,230 שקלים מתוכם מיועדים לחבילות אבטחה עבור 300 נשים, הכוללות מצלמה, לחצן מצוקה, אפליקציה, סיוע משפטי כנגד הגורם המאיים ושיעורי הגנה עצמית.

התוכנית כוללת עלויות בקרה ופיקוח של עובדים, הכשרה, מחקר ועוד, שמהווים 27.6% מעלות הפרויקט.

לדברי עו"ד ברקאי, שגם כיהן בעבר כראש מטה השר לענייני מיעוטים, החלק היחסי שמיועד להוצאות אלו מתוך כלל עלויות התוכניות "סטנדרטי ואינו חורג מהכללים המקובלים בתחום המימון הממשלתי".

שר הרווחה והביטחון החברתי, השר יעקב מרגי (ש"ס), לקח על עצמו להוציא פנייה לשר לביטחון לאומי, לבדוק מדוע הופסק המימון. השר מרגי אמר ש"אם זה הופסק עניינית, אז אנחנו ניקח את זה. זה לא כסף גדול, נמצא לו את המקור שלו".<ref></ref>

== קישורים חיצוניים ==
* [https://www.michalsela.org.il/ אתר האינטרנט הרשמי] של פורום מיכל סלה
* [https://www.guidestar.org.il/organization/580700839 פורום מיכל סלה] באתר גיידסטאר ישראל

== הערות שוליים ==

קטגוריה:ישראל: עמותות
קטגוריה:ארגונים פמיניסטיים בישראל
קטגוריה:אלימות נגד נשים: ישראל